ઑક્ટોબરમાં સગાઈ થયા બાદ તરત જ લગ્નનું મુરત કઢાવ્યું હોવાથી આ કપલનાં લગ્નમાં કોઈ મુશ્કેલી નથી આવી. મોટા ભાગે આ દિવસે વધુ લગ્નો હોવાથી હૉલ, મેંદી, ગ્રૂમિંગ, કેટરર તેમ જ ગોરમહારાજ બધાનાં જ બુકિંગ મળવાં મુશ્કેલ હોય છે. જોકે આ સ્માર્ટ કપલે અક્ષયતૃતીયાની ભીડને ધ્યાનમાં રાખીને લગ્નની તારીખ નક્કી થયા પછી તરત જ બધી તૈયારીઓ શરૂ કરી દીધી હતી જેથી પછીથી કંઈ ન મળે એવો મોકો જ ન આવે. ચિંતન કહે છે, ‘મારા બન્ને કઝિનની એપ્રિલના પહેલા વીકમાં પરીક્ષા હતી. ૧૩ એપ્રિલે એક્ઝામનો છેલ્લો દિવસ હતો એટલે એ પહેલાં તો પરણવું જ નથી એ નક્કી હતું અને આ જ મહિનામાં પરણી લેવું છે એ પણ નક્કી હતું. એટલે તૈયારીઓ એ મુજબની જ કરી હતી.’